Source: https://podpora.financnasprava.sk/816695-Pr%C3%ADjem-ob%C4%8Dianskeho-zdru%C5%BEenia-z-predaja-virtu%C3%A1lnej-meny-nadobudnutej-darom
Timestamp: 2020-02-28 16:31:41+00:00
Document Index: 15081249

Matched Legal Cases: ['§ 48', '§ 34', '§ 27', '§ 9', '§ 12', '§ 2', '§ 12', '§ 2', '§ 19']

Príjem občianskeho združenia z predaja virtuálnej meny nadobudnutej darom
Úvod > Daň z príjmov > Daň z príjmov právnickej osoby > Daňovník nezaložený alebo nezriadený na podnikanie > Stanoviská Finančného riaditeľstva SR > Príjem občianskeho združenia z predaja virtuálnej meny nadobudnutej darom
Ak občianske združenie nadobudne virtuálnu menu darovaním:
- ide o nezdaňovaný príjem občianskeho združenia?
- aký výdavok si môže občianske združenie pri výmene virtuálnej meny na eurá uplatniť, ak by išlo o zdaniteľný príjem?
Účtovná jednotka nezaložená alebo nezriadená za účelom podnikania účtujúca v sústave podvojného účtovníctva podľa opatrenia MF SR č. /24342/2007-74, ktorým sa ustanovujú podrobnosti o postupoch účtovania a účtovej osnove pre účtovné jednotky, ktoré nie sú založené alebo zriadené na účel podnikania v znení neskorších predpisov v zmysle § 48 ods. 1 písm. e) cit. opatrenia účtuje bezodplatne nadobudnutý krátkodobý finančný majetok v prospech účtu 411 – Základné imanie, tzn. virtuálnu menu nadobudnutú darom účtuje v prospech účtu 411 súvzťažne na ťarchu osobitne vytvoreného analytického účtu k účtu 251 – Majetkové cenné papiere na obchodovanie (§ 34 ods. 8 v znení účinnom od 1.10.2018).
Účtovná jednotka nezaložená alebo nezriadená za účelom podnikania účtujúca v sústave jednoduchého účtovníctva je povinná dodržiavať opatrenie MF SR č. MF/24975/2010-74, ktorým sa ustanovujú podrobnosti o postupoch účtovania a podrobnosti o usporiadaní, označovaní položiek účtovnej závierky, obsahovom vymedzení niektorých položiek a rozsahu údajov určených z účtovnej závierky na zverejnenie pre účtovné jednotky účtujúce v sústave jednoduchého účtovníctva, ktoré nie sú založené alebo zriadené na účel podnikania v znení neskorších predpisov. Uvedené opatrenie neustanovuje účtovanie bezodplatne nadobudnutého krátkodobého finančného majetku (nadobudnutého darom). Vychádzajúc zo stanoviska MF SR sa virtuálna mena nadobudnutá darom účtuje v knihe krátkodobého finančného majetku v ocenení podľa § 27 ods. 13 ZoÚ. Virtuálna mena nadobudnutá darom sa v peňažnom denníku účtuje podľa § 9 ods. 28 cit. opatrenia, a to v závislosti od jej použitia, tzn. či dôjde k jej odplatnému prevodu, k jej výmene za majetok alebo za inú virtuálnu menu, alebo za poskytnutie služby.
Príjem právnickej osoby, ktorá je daňovníkom nezaloženým na podnikanie podľa § 12 ods. 3 ZDP, z predaja virtuálnej meny, za ktorý sa v súlade s § 2 písm. ai) ZDP považuje aj odplatný prevod virtuálnej meny (tzn. aj predaj virtuálnej meny za eurá), je predmetom dane podľa § 12 ods. 2 ZDP (príjem z predaja majetku) a je zdaniteľným príjmom podľa § 2 písm. h) ZDP. Pri uplatnení daňového výdavku k príjmu z predaja virtuálnej meny občianske združenie postupuje podľa § 19 ods. 2 písm. v) ZDP. V súlade s vyššie uvedeným, ak občianske združenie nadobudlo virtuálnu menu darovaním, pri predaji takto nadobudnutej virtuálnej meny ZDP neumožňuje uplatniť daňový výdavok.
Stanovisko vydané dňa 5.3.2019.